Protesti Altaja Republikā (2025)

Krievijas Altaja Republikas protesti 2025. gada vasarā bija vietējo iedzīvotāju publiskie un tiesiskie iebildumi pret Altaja Republikas likumu grozījumiem. Cita starpā tie paredzēja ciema padomju (kas savās funkcijās tuvas pagasta padomēm Latvijā līdz 2009. gada reformai) likvidāciju. Bija veiktas arī konstitūcijas izmaiņas, kas apdraudēja teritorijas republikānisko statusu. Vienlaikus protestētāji iebilda arī pret varas iestāžu veikto tūrisma infrastruktūras atbalsta politiku, kas izspiež vietējos iedzīvotājus no viņu ierastajām teritorijām.

Galvenais mītiņš notika galvaspilsētā Gornoaltaiskā 21. jūnijā. Aktīvists Pāvels Pastuhovs lēsa, ka protestā, iespējams, piedalījās aptuveni 4000 cilvēku, kas ir lielākais skaits, kas jebkad pulcējies uz mītiņu pilsētā. Protestētāji iebilda pret ciema padomju likvidāciju, grozījumiem republikas konstitūcijā un pieprasīja republikas vadītāja Andreja Turčaka un valdības priekšsēdētāja Aleksandra Prokopjeva atkāpšanos.

 Juridiskās maiņas 2025. gadā 

 Grozījumi Altaja Republikas konstitūcijā 
2025. gada aprīlī tika ierosināti grozījumi Altaja Republikas Konstitūcijā, svītrojot noteikumus par teritorijas integritāti un neatņemamību. Republikas iedzīvotāji ir noraizējušies, ka Altaja Republika varētu zaudēt savu republikānisko statusu un pēc tam tikt pievienota Altaja novadam, kā pakļautībā tā atradās PSRS laikā. Nelielais republikas iedzīvotāju skaits nedotu tai iespējas ietekmēt lēmumus.

 Ciema padomju likvidācija 
2025. gada 24. jūnijā Altaja Republikas parlaments pieņēma likumprojektu, ar kuru republikā ievieš vienlīmeņa vietējās pašpārvaldes sistēmu, tādējādi likvidējot ciema padomes (lauku apdzīvoto vietu padomes un vietējās deputātu padomes). Iepriekš Krievijas Valsts dome pieņēma likumprojektu, kas ļauj reģionālajām pašvaldībām atcelt pašpārvaldi pilsētu un lauku apdzīvotajās vietās.

 Protesti jūnijā 
11. jūnijā Gornoaltaiskā notika mītiņš republikas pirmā vadītāja Valērija Čaptinova piemiņai, kurā viņa atraitne asi kritizēja Turčaku.

12. jūnijā republikas iedzīvotāji bloķēja ceļu Čikes-Tamana pārejā, protestējot pret Aleksandra Prokopjeva iecelšanu par republikas premjerministru un ciema padomju likvidāciju. Vēlāk policija iesniedza apsūdzības astoņiem republikas iedzīvotājiem, kurus tā uzskatīja par neatļautā protesta organizatoriem. Par mītiņa organizatoriem uzskatīja Jevgeņiju Tarbajevu un Maksimu Kuhajevu, un pret viņiem cēla apsūdzības pēc Krievijas Federācijas Administratīvo pārkāpumu kodeksa 20.2. panta 3. daļas. Amads Jakšimajevs, Ajass Didrukovs, Genādijs Teilonovs, Mihails Jeldoševs, Jurijs Bočkins un Radions Bašpakovs tika uzskatīti par neatļautā mītiņa dalībniekiem pēc Krievijas Federācijas Administratīvo pārkāpumu kodeksa 20.2. panta 6.1. daļas. Pēc tam pret astoņiem no viņiem tika celtas administratīvās apsūdzības, un Turčaks protestētājus nosauca par "provokatoriem", kas traucēja "garu mieru", kas izsauca plašu reakciju vietējos iedzīvotājos, kuri apšaubīja Turčaka zināšanas vietējā mitoloģijā.

 Augusta notikumi 
Protesti turpinājās gandrīz visu vasaru. Svarīga to sastāvdaļa bija iebildumi pret valdības politiku piesaistīt investīcijas tūrismā, kas noveda pie vietējo iedzīvotāju izmantotās zemes atsavināšanas. Šeit bija saskatāma kopība ar faktu, ka īsi pirms tam varas iestādes bija slēgušas simtiem nelikumīgu tūristu bāzu savā teritorijā. 18. augustā Altaja Republikas Augstākā tiesa noraidīja advokāta Dmitrija Todoševa prasību pret jauno likumu, kurš pamatoja savu prasību ar likuma neatbilstību vietējai konstitūcijai. Tiesas lēmums izraisīja neapmierinātību aptuveni 1000 Todoševa atbalstītāju vidū, kuri pulcējās pie tiesas.

 Varas iestāžu atbildes mēri 
Novembrī Todoševu arestēja vispirms par nepakļaušanos policijai un pēc tam par neatļauta mītiņa organizēšanu. Jau pirms tam augustā viņa palīdzi Arunu Arnu iekļāva "ekstrēmistu un teroristu" sarakstā, bet 10. oktobrī viņu aizturēja apsūdzībā par kūdīšanu uz terorismu, un paziņoja, ka viņas lietu no 2026. gada janvāra izskatīs kara tiesa. Cietumā viņai radās veselības problēmas.

 Atsauces 

 Ārējās saites 

Kategorija:Altaja Republika
Kategorija:Krievijas politika